CELEX: 32019D0598
Language: el
Date: 2019-04-09 00:00:00
Title: Εκτελεστική απόφαση (ΕΕ) 2019/598 του Συμβουλίου, της 9ης Απριλίου 2019, σχετικά με τους μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της, όπως προβλέπεται στο άρθρο 16 παράγραφος 4 του κανονισμού (ΕΕ) 2017/1939

12.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 103/29
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/598 ΤΟΥ ΣΥΜΒΟΥΛΙΟΥ
         της 9ης Απριλίου 2019
         σχετικά με τους μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της, όπως προβλέπεται στο άρθρο 16 παράγραφος 4 του κανονισμού (ΕΕ) 2017/1939
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας («EPPO») (1), και ιδίως το άρθρο 16 παράγραφος 4,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 16 παράγραφος 3 του κανονισμού (ΕΕ) 2017/1939, το Συμβούλιο πρέπει να διορίζει τους ευρωπαίους εισαγγελείς για μη ανανεώσιμη θητεία διάρκειας έξι ετών, η οποία μπορεί να παρατείνεται έως τρία έτη μετά το πέρας της περιόδου των έξι ετών.
                  
               
                     (2)
                  
                  
                     Σύμφωνα με το άρθρο 16 παράγραφος 4 του κανονισμού (ΕΕ) 2017/1939, ανά τρία έτη πρέπει να πραγματοποιείται μερική ανανέωση του ενός τρίτου των ευρωπαίων εισαγγελέων. Το Συμβούλιο, αποφασίζοντας με απλή πλειοψηφία, πρέπει να θεσπίσει μεταβατικούς κανόνες που διέπουν τον διορισμό των ευρωπαίων εισαγγελέων για την πρώτη περίοδο θητείας και κατά τη διάρκειά της.
                  
               
                     (3)
                  
                  
                     Οι εν λόγω μεταβατικοί κανόνες θα πρέπει να διασφαλίζουν την ορθή εφαρμογή της αρχής της περιοδικής αντικατάστασης των ευρωπαίων εισαγγελέων που διορίζονται για πρώτη φορά στην Ευρωπαϊκή Εισαγγελία, προκειμένου να εξασφαλιστεί η συνέχεια των εργασιών της Ευρωπαϊκής Εισαγγελίας. Παράλληλα, θα πρέπει να λαμβάνουν υπόψη τις ιδιαίτερες ανάγκες της Ευρωπαϊκής Εισαγγελίας κατά τα πρώτα έτη μετά τη σύστασή της και την έναρξη των δραστηριοτήτων της.
                  
               
                     (4)
                  
                  
                     Για τους εν λόγω σκοπούς, θα πρέπει να θεσπιστούν ειδικοί κανόνες σχετικά με τη διάρκεια της θητείας των ευρωπαίων εισαγγελέων που διορίζονται για πρώτη φορά μετά την έναρξη ισχύος του κανονισμού (ΕΕ) 2017/1939.
                  
               
                     (5)
                  
                  
                     Για να διασφαλιστεί πλήρης διαφάνεια και αμεροληψία κατά τον ορισμό των ευρωπαίων εισαγγελέων κατά την πρώτη περίοδο θητείας, της οποίας η διάρκεια θα είναι τρία έτη αντί των έξι ετών, θα πρέπει να καθιερωθεί σύστημα βασισμένο σε κλήρωση. Το σύστημα αυτό θα εξασφαλίσει επίσης ότι η επιλογή των ευρωπαίων εισαγγελέων, η θητεία των οποίων θα είναι συντομότερη, είναι ουδέτερη από γεωγραφική άποψη.
                  
               
                     (6)
                  
                  
                     Στις 15 Ιανουαρίου 2019, η Επιτροπή υπέβαλε πρόταση εκτελεστικής απόφασης του Συμβουλίου σχετικά με τους μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η παρούσα απόφαση θεσπίζει μεταβατικούς κανόνες για τον διορισμό ευρωπαίων εισαγγελέων για την πρώτη περίοδο θητείας και κατά τη διάρκειά της, μετά την έναρξη ισχύος του κανονισμού (ΕΕ) 2017/1939.
         
         
            Άρθρο 2
            
               1.   Πριν από τον διορισμό των ευρωπαίων εισαγγελέων, ορίζεται με κλήρωση ομάδα που αντιπροσωπεύει το ένα τρίτο του αριθμού των συμμετεχόντων κρατών μελών κατά το χρόνο εφαρμογής των εν λόγω μεταβατικών κανόνων.
            
            
               2.   Εάν ο αριθμός των συμμετεχόντων κρατών μελών κατά το χρόνο εφαρμογής των εν λόγω μεταβατικών κανόνων δεν διαιρείται διά του τρία, ο αριθμός των κρατών μελών που θα περιληφθούν στην ομάδα στρογγυλοποιείται στον πλησιέστερο υψηλότερο ακέραιο.
            
            
               3.   Η Γενική Γραμματεία του Συμβουλίου λαμβάνει τα απαραίτητα μέτρα για την υλοποίηση της διαδικασίας κλήρωσης, σε στενή συνεργασία με την Επιτροπή.
            
         
         
            Άρθρο 3
            Η διάρκεια της θητείας των ευρωπαίων εισαγγελέων από τα κράτη μέλη που περιλαμβάνονται στην ομάδα που συγκροτείται σύμφωνα με το άρθρο 2 είναι τρία έτη. Η θητεία δεν είναι ανανεώσιμη.
         
         
            Άρθρο 4
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            Λουξεμβούργο, 9 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  ΕΕ L 283 της 31.10.2017, σ. 1.